Банкым и махуэр игъэлъапIэу
«ХъумапIэ бынкым» и Къэбэрдей-Балъкъэр къудамэр илъэси 180-рэ зэрырикъур Налшык Iэтауэ щагъэлъэпIащ.
Абы къыщызэрагъэпэща лъэпкъ пщIантIэхэм фащэхэр, пасэрей хьэпшыпхэр, IэпщIэлъапщIэхэм я IэрыкIхэр, тхылъ, шхынхэкI зэмылIэужьыгъуэхэр щыплъагъунут. А Iуэхухэм хэтащ ТуризмэмкIэ Федеральнэ агенствэм и унафэщI Догузовэ Заринэ, КъБР-м и Правительствэм, Налшык къалэ Администрацэм я лIыкIуэхэр.
«ХъумапIэ бынкым» и Къэбэрдей-Балъкъэр къудамэм и унафэщI Бейтыгъуэн Залинэ жиIащ мы IуэхухэмкIэ ди щIыналъэм и беягъэр, абы и тхыдэр, и щэнхабзэ дахэр ди республикэм щыпсэухэм иджыри зэ ягу къагъэкIыжын мурад зэраIэр.
- Хуабжьу дыщогугъ мыбы кърихьэлIахэр, музейм кIуа хуэдэ, лъэпкъхэм я щэнхабзэм, гъуазджэм, тхыдэм нэхъ гъунэгъу хуэхъуауэ. Ди гуапэщ ди мурадхэр хьэрычэт цIыкIу зыщIэхэм къызэрыддаIыгъар, - жиIащ абы.
КъБР-м щэнхабзэмкIэ и министр Къумахуэ Мухьэдин «ХъумапIэ бынкым» куэдым ящхьэпэн дауэдапщэхэр къызэрызригъэпэщыр жиIащ.
-Сэ егъэлеяуэ си гуапэ мэхъу, щэнхабзэм Iуэху хузимыIэхэм щэнхабзэ Iуэху щызэрахуэкIэ, къызэрагъэпэщыр куэдым ягу зэрырихьыным щыхущIэкъукIэ. Мы зэIущIэр абы и щыхьэтщ, - жиIащ министрым.
Абы кърихьэлIа дэтхэнэми лъэпкъ шхыныгъуэхэм хэIэбэну, зэрагъэпщэну Iэмал яIащ. Сабийхэм папщIэ къызэрагъэпэщат нэгузыужь программэ гъэщIэгъуэн.
Къэбэрдей-Балъкъэрым и артист пажэхэу Текуев Амур, ЦокIыл Азэмэт, Бэч Азэмэт, Саралъп Марьянэ, Куэшей Темыркъан сымэ хэту абы щата концертыр гуIэфIтещIэж ящыхъуат къызэхуэсахэм.
ТЭРЧОКЪУЭ Дисэ.
